b'\n_START_ARTICLE_\nSamuel Pineles\n_START_SECTION_\nBiografie\n_START_PARAGRAPH_\nSamuel Pineles s-a n\xc4\x83scut \xc3\xaen anul 1843, \xc3\xaen localitatea Brody (Gali\xc8\x9bia), ca fiu al scriitorului, talmudistului \xc8\x99i maskilului Her\xc8\x99 Mendel Pineles. S-a stabilit \xc3\xaen ora\xc8\x99ul Gala\xc8\x9bi la v\xc3\xa2rsta de 17 ani, \xc3\xaen anul 1860, pentru a-\xc8\x99i ajuta p\xc4\x83rintele \xc3\xaen afaceri. Samuel Pineles a fost un priceput \xc3\xaentreprinz\xc4\x83tor \xc8\x99i financiar iar \xc3\xaen aceast\xc4\x83  calitate s-a \xc3\xaengrijit \xc8\x99i de prosperitatea portului Gala\xc8\x9bi, ora\xc8\x99ul s\xc4\x83u adoptiv._NEWLINE_Fiind con\xc8\x99tient de problemele ob\xc8\x99tii sale, Samuel Pineles a sprijinit cu devotament, financiar \xc8\x99i moral, toate marile ac\xc8\x9biuni de_NEWLINE_\xc3\xaentrajutorare pentru popula\xc8\x9bia evreiasc\xc4\x83 din vremea sa, fiind denumit din acest motiv "st\xc3\xa2lp_NEWLINE_al filantropiei". El s-a aflat \xc3\xaen fruntea celor care au dat ajutor refugia\xc8\x9bilor evrei veni\xc8\x9bi - cu asentimentul  guvernului rom\xc3\xa2n - s\xc4\x83 caute ad\xc4\x83post \xc3\xaen Rom\xc3\xa2nia, ca urmare a pogromurilor \xc8\x9bariste, \xc8\x99i mai t\xc3\xa2rziu \xc3\xaen urma vicisitudinilor create  \xc8\x99i pentru mul\xc8\x9bi evrei de Revolu\xc8\x9bia bol\xc8\x99evic\xc4\x83._NEWLINE_De asemenea, a fost deosebit de activ \xc3\xaen Loja g\xc4\x83l\xc4\x83\xc8\x9bean\xc4\x83 a organiza\xc8\x9biei evreie\xc8\x99ti B\'nei B\'rit, din care f\xc4\x83ceau parte oamenii cu stare din comunitate \xc8\x99i a convins pe mul\xc8\x9bi dintre membrii organiza\xc8\x9biei s\xc4\x83-\xc8\x99i sporeasc\xc4\x83 contribu\xc8\x9biile la fondurile de asisten\xc8\x9b\xc4\x83._NEWLINE_Samuel Pineles s-a remarcat ca unul din conduc\xc4\x83torii mi\xc8\x99c\xc4\x83rii sioniste din Rom\xc3\xa2nia. \xc3\x8empreun\xc4\x83 cu dr. Karpel Lippe, Pineles a \xc3\xaentemeiat la Ia\xc8\x99i gruparea "I\xc8\x99uv Eretz_NEWLINE_Israel" (Rea\xc8\x99ezarea \xc8\x9a\xc4\x83rii Israel), apoi gruparea "Hovevei \xc8\x9aion" (Iubitorii Sionului). \xc3\x8en cadrul acestei din urm\xc4\x83 mi\xc8\x99c\xc4\x83ri, el a fost ini\xc8\x9biatorul \xc8\x99i pre\xc8\x99edintele Congresului Sionist de la Foc\xc8\x99ani din 1881, primul congres de acest fel._NEWLINE_Prin mijlocirea sa, emigran\xc8\x9bii evrei (olimii) din Moldova (Moine\xc8\x99ti, Gala\xc8\x9bi etc.) care au \xc3\xaenfiin\xc8\x9bat \xc3\xaen Palestina a\xc8\x99ez\xc4\x83rile agricole  Zikhron Ya\'aqov \xc8\x99i Ro\xc8\x99 Pina au putut beneficia de fonduri puse la dispozi\xc8\x9bie de c\xc4\x83tre baronul Edmond de Rothschild din Fran\xc8\x9ba (v. familia Rothschild). Pineles a \xc3\xaenfiin\xc8\x9bat la Gala\xc8\x9bi ziarul "Emigrantul", \xc3\xaempreun\xc4\x83 cu Eliezer Rokeach. \xc3\x8en acela\xc8\x99i timp, filantropul evreu a colaborat la cele mai importante ziare evreie\xc8\x99ti (germane, engleze, palestiniene \xc8\x99i locale) care dezb\xc4\x83teau problema evreiasc\xc4\x83 la nivel global._NEWLINE_Odat\xc4\x83 cu lansarea programului de sionism politic al lui Theodor Herzl, Pineles a devenit un adept ferm al noii mi\xc8\x99c\xc4\x83ri care promova ideea \xc3\xaenfiin\xc8\x9b\xc4\x83rii unui stat evreiesc \xc3\xaen Palestina. El a participat la toate Congresele acestei mi\xc8\x99c\xc4\x83ri. La primul Congres sionist interna\xc8\x9bional desf\xc4\x83\xc8\x99urat la Basel \xc3\xaen anul 1897, sub pre\xc8\x99edin\xc8\x9bia lui Theodor Herzl, Samuel Pineles a fost ales al\xc4\x83turi de Max Nordau ca vicepre\xc8\x99edinte._NEWLINE_\xc3\x8en Rom\xc3\xa2nia, Samuel Pineles a f\xc4\x83cut parte din mai multe institu\xc8\x9bii sioniste, din Comitetul Executiv al Organiza\xc8\x9biei Sioniste, fiind \xc8\x99i unul dintre fondatorii organiza\xc8\x9biei "Trustul Evreiesc de Colonizare" (Otzar Hityashvut Hayehudim). _NEWLINE_Pineles a fost promotorul unor conferin\xc8\x9be, dezbateri \xc8\x99i rubrici permanente \xc3\xaen revista "Opinia evreiasc\xc4\x83", dispun\xc3\xa2nd de vaste cuno\xc8\x99tin\xc8\x9be privind cultura rom\xc3\xa2n\xc4\x83, iudaic\xc4\x83 \xc8\x99i universal\xc4\x83._NEWLINE_A murit \xc3\xaen anul 1928 \xc3\xaen ora\xc8\x99ul Gala\xc8\x9bi. La \xc3\xaenmorm\xc3\xa2ntarea sa au participat toate oficialit\xc4\x83\xc8\x9bile ora\xc8\x99ului, consulul englez \xc8\x99i cel polon, o delega\xc8\x9bie de preo\xc8\x9bi ortodoc\xc8\x99i \xc8\x99i armeni etc. La moartea sa, ziarele timpului \xc3\xael caracterizau \xc3\xaen necrologurile publicate la moartea sa drept "veteranul iudaismului moldav", "bunicul mi\xc8\x99c\xc4\x83rii evreie\xc8\x99ti din \xc8\x9bar\xc4\x83", "patriarhul coreligionarilor s\xc4\x83i"._NEWLINE_Osemintele sale au fost ulterior re\xc3\xaenhumate \xc3\xaen cimitirul na\xc8\x9bional de pe Muntele Herzl (Har HaZikaron) din Ierusalim, fiind aduse \xc3\xaen Israel din Rom\xc3\xa2nia \xc3\xaen anul 1965._NEWLINE_\xc3\x8en memoria sa, ca recunoa\xc8\x99tere a meritelor sale \xc3\xaen cadrul mi\xc8\x99c\xc4\x83rii sioniste, numele s\xc4\x83u a fost dat ora\xc8\x99ului Givat Shmuel (Ghivat \xc8\x98muel) din Israel. Municipiile Ierusalim \xc8\x99i Tel Aviv au denumit str\xc4\x83zi \xc3\xaen memoria sa.'